Π. ΚΟΥΚΟΥΛΟΠΟΥΛΟΣ:  


Αγαπητές και αγαπητοί συνάδελφοι, Δήμαρχοι, Πρόεδροι των ΤΕΔΚ και Αναπτυξιακοί Σύμβουλοι στις Τοπικές Ενώσεις και στελέχη προγραμματισμού των Δήμων, θέλω να σας καλωσορίσω εκ μέρους του Διοικητικού Συμβουλίου της Κεντρικής Ένωσης Δήμων και Κοινοτήτων στην σημερινή μας πρωτοβουλία.


Η σημερινή μας ενημερωτική διαδικασία αφορά την Τοπική Αυτοδιοίκηση στο Δ΄ Κοινοτικό Πλαίσιο Στήριξης. Θέλω ευθύς αμέσως και θα αφιερώσω αρκετό χρόνο από τον χαιρετισμό μου σε αυτά τα δύο, να απαντήσω σε δύο ερωτήματα τα οποία έχουμε δεχτεί κατά κόρον από την ημέρα που ανακοινώσαμε την πρωτοβουλία. Αρκετοί από εσάς μάλιστα, θα αναγνωρίσετε τον εαυτό σας σε αυτά τα ερωτήματα που θα πω. 


Δεχτήκαμε δύο ερωτήματα. 

Γιατί σήμερα μία τέτοια πρωτοβουλία, όταν καλά κρατεί το οικονομικό πρόβλημα που βιώνουμε έντονα τα τελευταία τουλάχιστον τρία χρόνια. 

Ένα δεύτερο ερώτημα που δεχτήκαμε, ήταν μήπως έπρεπε να ασχοληθούμε πιο πολύ με τα προβλήματα στην διαχείριση και στην ταχεία και αποτελεσματική απορρόφηση του Γ΄ Κοινοτικού Πλαισίου Στήριξης, μία και βρισκόμαστε διαχρονικά στην κορύφωση των προσπαθειών συνολικά ως χώρα και ειδικότερα η κάθε μία περιοχή και ο κάθε ένας φορέας, κάθε Δήμος δηλαδή, αυτήν την στιγμή; Μήπως θα ήταν σκόπιμο πιο πολύ με αυτά να ασχοληθούμε και να αφήσουμε το Δ΄ για λίγο αργότερα; 

Τα προβλήματα βέβαια αμφότερα, τόσο στο οικονομικό πεδίο γενικά, όσο και στο Γ΄ Κοινοτικό Πλαίσιο ειδικότερα, ξέρετε και ξέρουμε όλοι ότι είναι πάμπολλα. Μόνο να αναφέρω το γνωστό πρόβλημα που έχει δημιουργήσει η αλλαγή του νόμου περί δημοσίων έργων με την προσωρινή αναστολή, που τελικά κινδυνεύει να γίνει μόνιμη με τις διαρκείς αλλαγές τιμών, που έχουν οδηγήσει μέχρι και σε τέταρτη διαδικασία επανυποβολής τεχνικών δελτίων και όλα αυτά τα τρομερά και φοβερά που συμβαίνουν στα πλαίσια του Γ΄, του κάθε ΠΕΠ, τα ξέρετε και τα ζείτε όλοι. Βλέπω και την συναίνεση που υπάρχει σε όλους με αυτά που ακούτε. Είναι μία διαδικασία για την οποία έχουμε διαμαρτυρηθεί εντονότατα δύο φορές και δεν σκοπεύουμε να το αφήσουμε έτσι αυτό το ζήτημα. Είναι πάρα πολλά τα προβλήματα και εδώ είναι και το βήμα βέβαια για να τα θέσετε, αν και εφόσον το θέλετε. 

Από την πλευρά μου όμως συνάδελφοι, θέλω να κάνω δύο σχόλια ως απαντήσεις τρόπον τινά σε αυτά τα δύο ερωτήματα που έχουμε δεχτεί. 

Να ξεκινήσω λοιπόν από το οικονομικό. Δεν θα κάνω εκτενή αναφορά στα οικονομικά και δεν είναι φυσικά αυτός ο σκοπός της πρόσκλησης. Θα προσπαθήσω όμως με λίγα λόγια να συνδέσω ακριβώς την σημερινή μας πρωτοβουλία με την καρδιά του οικονομικού προβλήματος που αντιμετωπίζει η Αυτοδιοίκηση.

Συνάδελφοι, νομίζω πως μετά από τόσα χρόνια ενασχόλησης όλων μας και ιδιαίτερα της ΚΕΔΚΕ βέβαια με το οικονομικό πρόβλημα, πρέπει να είμαστε σήμερα ώριμοι, έξω από επιμέρους διαφορές που έχουν να κάνουν είτε με την οπτική γωνία, την πολιτική οπτική γωνία με την οποία καθένας βλέπει τα πράγματα, είτε με την διαφορετική αφετηρία που ο καθένας έχει στον Δήμο του, γιατί κάθε Δήμος έχει την δική του ιστορία και πορεία και τα δικά του προβλήματα. 

Θέλω να πιστεύω ότι είμαστε ώριμοι πλέον, χωρίς ωραιοποιήσεις και χωρίς δισταγμό στο να αποδώσουμε τα του  Καίσαρος τω Καίσαρι, να απαντήσουμε στο ερώτημα ποια είναι η φύση του οικονομικού προβλήματος της Αυτοδιοίκησης. Τι είναι αυτό το οικονομικό πρόβλημα; Δεν μας  δίνουν λεφτά γενικά και αόριστα;

Νομίζω πολύ απλά λοιπόν, ότι το πρόβλημά μας το εκρηκτικό είναι λειτουργικής φύσης, υπάρχει αδυναμία να λειτουργήσουμε. Δεν βγαίνουν ούτε οι μισθοί και νομίζω ότι με αυτό αποτυπώνω μία καθολική πραγματικότητα σε όλη την Ελλάδα. 

Πού οφείλεται αυτό να πω σύντομα. Στην μεταφορά αρμοδιοτήτων χωρίς πόρους, πρώτον. Στην μεγάλη αύξηση, χωρίς την σύμφωνη γνώμη μας, του λειτουργικού κόστους και αναφέρομαι ιδιαίτερα στην εξέλιξη της μισθοδοσίας των υπαλλήλων μας. Πρέπει να σας πω συνάδελφοι ότι δεν το συνειδητοποιεί ο καθένας στον Δήμο του χωριστά, αλλά πρέπει να σας πω ότι η μισθοδοσία των υπαλλήλων μας, και δεν αναφέρομαι σε νέες προσλήψεις, αναφέρομαι για παράδειγμα σε έναν Δήμο που έχει σταθερό αριθμό υπαλλήλων. Η μισθοδοσία λοιπόν έχει υπερδιπλασιαστεί μεταξύ ’96 και 2003 και σε αυτήν την διαδικασία, σε αυτήν την εξέλιξη, δεν λογαριάζουμε την ιστορία του πριμ παραγωγικότητας, που με επίσημα στοιχεία που έχουμε συγκεντρώσει στην ΚΕΔΚΕ, τελικά ξέρετε σε τι ανέρχεται η δαπάνη για το πριμ; Για το οποίο δεν έχουμε πάρει μία δεκάρα τσακιστή. Όλα και αυτά τα λίγα που παίρνετε κάθε χρόνο στο ταμείο, είναι από τους ΚΑΠ. Περικόπτουν κατ’ ουσία από το δωδεκατημόριο, δηλαδή δικά μας λεφτά είναι που απλά έχουν έναν κωδικό δήθεν για το πριμ. Θα μπορούσαν να είναι ενσωματωμένα στο δωδεκατημόριο και να τελειώνει η ιστορία. Δεν έχουμε πάρει ξεχωριστά λεφτά για το πριμ. Το πριμ λοιπόν συνάδελφοι, μόνο το πριμ, που βαράει στην καρδιά του λειτουργικού προβλήματος, είναι τριακόσια εκατομμύρια ευρώ και έχει σχεδόν στο σύνολό του δοθεί από όλους τους Δήμους μέσα σε μία κατάσταση ένδειας. 

Υπάρχουν φυσικά δικές μας ευθύνες και αναφέρθηκα ήδη στην ιστορία του κάθε ενός Δήμου χωριστά. Είναι αναντίρρητες οι ευθύνες μας και να μην εθελοτυφλούμε ή στρουθοκαμηλίζουμε και δεν τις αναγνωρίζουμε.

Υπάρχει τέλος και η διαδικασία, την άφησα τελευταία γιατί είναι και σημαντικότερη, που αφορά την μη απόδοση πόρων, την παρακράτηση, υπεξαίρεση με ή χωρίς εισαγωγικά ονομάστηκε από κάποιους, από την σημερινή κυβέρνηση συγκεκριμένα. Η μη απόδοση λοιπόν των πόρων, που προέβλεπε ο 1828 για την Αυτοδιοίκηση τα προηγούμενα χρόνια. 

Αυτές είναι οι τέσσερις αιτίες που δημιούργησαν συγκεκριμένη λειτουργική ασφυξία στους Δήμους. Το ξέρετε νομίζω όλοι σας ότι αυτό είναι το βασικό πρόβλημα που αντιμετωπίζουμε και όλα τα άλλα έρχονται δεύτερα. 

Πάνω σε αυτό λοιπόν, θεωρώ υποχρέωσή μου με την ίδια συντομία που έκανα αυτήν την αναφορά, με την οποία νομίζω πως όλοι συμφωνούμε γιατί έχει εντελώς αντικειμενικό χαρακτήρα, να σας κάνω με την ευκαιρία μία πολύ σύντομη ενημέρωση, με την ίδια συντομία που είπα τις αιτίες, πού ακριβώς βρίσκονται αυτά τα τέσσερα ζητήματα, γιατί είναι τέσσερα ζητήματα που δεν μπορούμε να τα προσπερνούμε αδιάφοροι. 

Σε ό,τι αφορά το πρώτο, την μεταφορά αρμοδιοτήτων χωρίς πόρους. Σας είναι γνωστό πως έχουμε κάνει σαφές σε κάθε πλευρά ότι δεν έχουμε να χωρίσουμε τίποτα με τους εργαζόμενους, αυτούς που σήμερα πληρώνονται από τον κρατικό κορβανά και αύριο θα έχουν συμβάσεις αορίστου χρόνου. Δεν έχουμε να χωρίσουμε τίποτα μαζί  τους. Αυτό που διεκδικούμε είναι η συνταγματική επιταγή και αν δεν τηρηθεί η συνταγματική επιταγή που λέει ότι οι πόροι πρέπει να μεταφερθούν στο σύνολό τους  στους Δήμους, τότε θα μετέλθουμε όλα τα μέσα, ακόμα και την προσφυγή στο Συμβούλιο της Επικρατείας, την οποία έχουμε ήδη έτοιμη, για να μπλοκάρουμε μία κατηγορία συμβασιούχων, αυτούς που σήμερα πληρώνονται ξανά λέω, από κρατικούς πόρους. Σχολικοί Φύλακες, Βοήθεια στο Σπίτι, ΚΕΠ και πάει λέγοντας.

Πρέπει μάλιστα να σας πω ότι καταφέραμε στην τελευταία μας συνάντηση με την πολιτική ηγεσία του Υπουργείου Εσωτερικών, να δώσουμε σε αυτήν μας την διαφορά, σε αυτόν τον διάλογο, όπως θέλετε πείτε το, συγκεκριμένο δεσμευτικό χαρακτήρα με γραπτή αλληλογραφία, με γραπτά κείμενα. Δηλαδή, διαβιβάζουμε την Δευτέρα συγκεκριμένο έγγραφο με τρεις γνωμοδοτήσεις νομικών και συνταγματολόγων από την πλευρά μας για το ποιες αρμοδιότητες θεωρούμε μεταφερόμενες και έχει δεσμευτεί ο Υπουργός να κάνει γραπτή απάντηση επίσης πώς ακριβώς το βλέπει αυτό. Πριν προκύψει το κύμα των μονιμοποιήσεων τους επόμενους μήνες. 

Τι θα προκύψει από αυτήν την αλληλογραφία δεν ξέρω. Αυτά πάντως προς ενημέρωσή σας. Σας κρατάμε διαρκώς ενήμερους.

Δεύτερον. Σε ό,τι αφορά το ζήτημα της ανεξέλεγκτης πραγματικά, εξέλιξης του λειτουργικού κόστους και των συλλογικών συμβάσεων. Μία κουβέντα και εδώ, ακόμα πιο σύντομη συνάδελφοι. Έχουμε προτείνει και στο Υπουργείο και στην ΠΟΕ ΟΤΑ διετή εργασιακή ειρήνη ως προϋπόθεση για να γίνει δεκτό από την πλευρά μας το τριάντα δύο συν τριάντα δύο. Θα ξέρετε φαντάζομαι ότι στην συλλογική σύμβαση του 2005, επιπρόσθετα από την εθνική συλλογική σύμβαση όλων των δημοσίων υπαλλήλων, οι υπάλληλοι στους Δήμους, με την κατάργηση του εκλογικού επιδόματος με νόμο – δεν θα μπορέσουν να επανέλθουν δηλαδή με κάποια κινητοποίηση για να πάρουν ξανά εκλογική αποζημίωση – ενσωματώσαμε περίπου αυτό το κόστος, ίσως και λίγο παραπάνω, με 32 € στο επίδομα κίνησης από τον Γενάρη και 32 € από 1/7, αλλά έχουμε βάλει ως προϋπόθεση από την πλευρά μας αυτή η συγκεκριμένη επιβάρυνση να συνδυαστεί με συναπόφαση των τριών μερών για διετή εργασιακή ειρήνη μέχρι τα τέλη του 2006 και νομίζω βέβαια ότι αν γίνει αποδεκτό, του χρόνου δηλαδή οι υπάλληλοί μας για να το πω πολύ απλά, να πάρουν το 2,7 ή 3 ή πόσο είναι από την εισοδηματική πολιτική κεντρικά, χωρίς να προστεθεί άλλη επιπλέον επιβάρυνση. Αν γίνει βέβαια αποδεκτή αυτή η πρότασή μας, θα έχουμε για πρώτη φορά, ας πω και την πίτα σωστή και τον σκύλο χορτάτο. Θα έχουν και μία ορατή αύξηση οι υπάλληλοί μας και οι εργαζόμενοι καλό είναι να έχουν. Δεν μπορούμε να απαιτούμε και να θέλουμε να έχουμε υπαλλήλους σε ένδεια. Φαντάζομαι ότι αντιλαμβανόμαστε πως δεν βγαίνει κάτι με μία τέτοια εξέλιξη. Από την άλλη όμως, δεν μπορούμε και ανεξέλεγκτα να  βλέπουμε το λειτουργικό μας κόστος να φεύγει και να μην μπορούμε βέβαια να το καλύψουμε με τίποτα, παρά μόνο με δανεικά. 

Σε ό,τι αφορά το τρίτο. Τις ευθύνες δηλαδή που αφορούν κάθε έναν Δήμο χωριστά. Δεν είναι δυνατόν να κάνω κάποια ειδικότερη αναφορά. Είναι γνωστό ότι κάναμε πάρα πολλές βελτιώσεις στην  γνωστή ρύθμιση χρεών που είχαμε κάνει δύο φορές με την προηγούμενη κυβέρνηση. Κάναμε ιδιαίτερες βελτιώσεις και με την σημερινή πολιτική ηγεσία και νομίζω ότι είναι η καλύτερη αφορμή όλα αυτά που ψηφίστηκαν για να εκπονήσει κάθε ένας Δήμος ένα δικό του πρόγραμμα σταθεροποίησης και εξόδου από την κρίση του και αναφέρομαι βέβαια σε Δήμους που έχουν  ιδιαίτερα οικονομικά προβλήματα, που ξεφεύγουν από το κατά μέσο όρο πρόβλημα που αντιμετωπίζουν όλοι οι ΟΤΑ και δεν είναι δυνατόν βέβαια να κάνω εγώ εδώ αναφορά. Ο καθένας πάντως καλείται να εκπονήσει ένα σχέδιο και να μην περιμένει ως μάννα εξ ουρανού κάποια εξέλιξη, η οποία δεν θα έρθει ποτέ. 

Σε ό,τι αφορά το σημαντικότερο από όλα συνάδελφοι και το άφησα τελευταίο γιατί είναι το σημαντικότερο, την παρακράτηση των πόρων. Είναι σε εξέλιξη ο διάλογος. Είμαστε πολύ κοντά, μέσα σε είκοσι πέντε μέρες το πολύ θα έχουμε συμφωνήσει, θα έχουμε κλειδώσει το νούμερο – ας μου επιτραπεί να πω – θα έχουμε συμφωνήσει με την κυβέρνηση ποιο ακριβώς είναι το ύψος των παρακρατηθέντων και καλό είναι να επισκέπτεστε με την ευκαιρία αφού έχουμε εδώ και τα στελέχη των ΤΕΔΚ και Δημάρχους και τα στελέχη τους από πρωτεύουσες νομών και να την διαχέουμε αυτήν την πληροφορία και στους μικρότερους Δήμους. Καλό θα είναι με την ευκαιρία να πω, να μπαίνουμε καθημερινά στο site της ΚΕΔΚΕ γιατί όλα αυτά όταν αποκτούν έναν τελικό χαρακτήρα, αναρτώνται. Τα βάζουμε κάθε μέρα στην ηλεκτρονική μας σελίδα και μπορείτε άμεσα να πληροφορείστε, γιατί εγώ δυστυχώς πρέπει να ομολογήσω ότι γίνομαι καθημερινά αποδέκτης δεκάδων τηλεφωνημάτων από όλη την Ελλάδα που ζητούν οι συνάδελφοι πληροφορίες για ζητήματα που έχουν λυθεί και έχουν ανακοινωθεί στην επίσημη ιστοσελίδα μας πριν από δέκα-δεκαπέντε μέρες, έναν μήνα καμία φορά. Δεν νομίζω δηλαδή ότι είναι καλό στην ηλεκτρονική εποχή να χάνουμε τόσο πολύτιμο χρόνο, γιατί η πληροφορία σήμερα είναι ότι πολυτιμότερο. Ό,τι ήταν κάποτε το ψωμί και το νερό, σήμερα είναι η πληροφορία. Ας μην στερούμε λοιπόν τους εαυτούς μας και τους συναδέλφους μας από το πολυτιμότερο αγαθό και όπλο θα έλεγα της εποχής, που είναι η πληροφορία και η γνώση. 

Η εξέλιξη λοιπόν, θα είναι γνωστή σε είκοσι-είκοσι πέντε μέρες το αργότερο για τα παρακρατηθέντα, καθώς επίσης και η διαδικασία με την οποία θα αποδοθούν ή δεν θα αποδοθούν. Πρέπει να πω ότι ο Υπουργός επανέλαβε πάντως προσφάτως ότι η μέθοδος που έχει επιλέξει η κυβέρνηση, είναι η μέθοδος των ομολόγων με σταδιακή βέβαια απόδοση από το τέλος του φετινού έτους. Για να έχετε μία γεύση για τα παρακρατηθέντα. 


Το ζήτημα όμως των παρακρατηθέντων συνάδελφοι, μας υποχρεώνει να πούμε κάτι και θέλω να με προσέξετε ιδιαίτερα σε αυτό το σημείο, γιατί αυτό είναι που απαντάει στο ερώτημα που έβαλα για λογαριασμό σας στην αρχή. Γιατί σήμερα συζητάμε για το Δ΄ και δεν συζητάμε για το οικονομικό πρόβλημα. Ρώτησαν πάρα πολλοί και εντός και εκτός αιθούσης. Να σας απαντήσω λοιπόν. Αν δει κανείς προσεκτικά τα τελικά στοιχεία των πόρων του 2004 και του 2005, όπως προκύπτουν από τις Κοινές Υπουργικές Αποφάσεις και από το σχέδιο κρατικού προϋπολογισμού του τέσσερα και του πέντε, θα διαπιστώσει με έκπληξη θα έλεγα – για κάποιους δεν ήταν έκπληξη – θα προβεί σε μία διαπίστωση όχι ευχάριστη να πω.


Το 2004 και το 2005 συνάδελφοι, έχουμε μικρές διαφορές και αποστάσεις από τον 1828. Όλη εκείνη η κινητικότητα, το έκτακτο Συνέδριό μας το 2003 και τα λοιπά, υποχρέωσe την προηγούμενη κυβέρνηση να γράψει, να έρθει πολύ κοντά στις πραγματικές αποδόσεις του 1828 σε άθροισμα και υποχρέωσε την σημερινή κυβέρνηση με βάση και τις δεσμεύσεις, να έρθει ακόμα πιο κοντά. Δεν έχουμε ούτε και το 2005 πλήρη απόδοση των πόρων του 1828, αλλά είμαστε αρκετά κοντά. Δεν έχουμε τις κραυγαλέες διαφορές που είχαμε τα προηγούμενα χρόνια. 


Αυτό μας προβληματίζει ιδιαίτερα στην ΚΕΔΚΕ αγαπητοί συνάδελφοι, γιατί κοιτάξτε. Ακόμα με περίπου εκατό-εκατόν είκοσι εκατομμύρια ευρώ φέτος στα δύο οκτακόσια, καταλαβαίνετε ότι από τα δύο οκτακόσια στα δύο εννιακόσια είναι μικρή η διαφορά, δεν είναι το χάος που χωρίζει αυτά τα δύο νούμερα και πέρσι από τα δύο επτακόσια τριάντα στα δύο εξακόσια δεν ήταν το χάος που χώριζε πάλι τα δύο νούμερα. Αυτές είναι λοιπόν οι διαφορές συνάδελφοι, με τις πραγματικές αποδόσεις του 1828. 


Αυτό τι σημαίνει; Σημαίνει ότι η διεκδίκηση για την απόδοση των πόρων του 1828 δεν απαντά στο οικονομικό μας πρόβλημα. Αυτό θέλω να σας πω. Η πλήρης απόδοση των πόρων που είναι νομοθετημένη συνάδελφοι, δεν απαντά στο οικονομικό μας πρόβλημα. 


Φορολογική αποκέντρωση. Συμπράξεις δημόσιου και ιδιωτικού τομέα και εξαντλητική αξιοποίηση και του Γ΄ που τρέχει και κυρίως Δ΄ που έρχεται, είναι μονόδρομος για την Αυτοδιοίκηση. 


Να λοιπόν αποδεικτικά η απάντηση στο γιατί κάνουμε σήμερα την διαδικασία για το Δ΄ και όσα θα πω παρακάτω στο δεύτερο ερώτημα για το Γ΄, είναι απολύτως ενισχυτικά αυτού. 


Αν θέλουμε να ανοίξουμε δυναμικά το ζήτημα νέων πόρων μέσα από μία διαδικασία φορολογικής αποκέντρωσης που θα μας δώσει δικούς μας αυτοτελείς πόρους αφενός και θα επιτρέψει να μετατρέψουμε τους κρατικούς πόρους, τους σημερινούς αυτοτελείς, σε έναν μηχανισμό σύγκλισης υπέρ των ασθενέστερων. Εάν δεν ανοίξουμε με τόλμη και θάρρος τον δρόμο των συμπράξεων δημόσιου και ιδιωτικού τομέα, αν δεν αξιοποιήσουμε εξαντλητικά το Γ΄ που τρέχει και αν δεν προετοιμαστούμε για πολύ μεγαλύτερη συμμετοχή και πιο αποτελεσματική συμμετοχή και αξιοποίηση στο Δ΄, δεν θα υπάρχει Αυτοδιοίκηση και αποκέντρωση στην Ελλάδα τα επόμενα χρόνια συνάδελφοι. Το ζήτημα είναι βαθύτατα πολιτικό και αφορά την ίδια την πορεία του θεσμού. 


Αυτή λοιπόν είναι ολοκληρωμένα μία πολιτική απάντηση γιατί ασχολούμαστε σήμερα και όχι αύριο με το Δ΄ Κοινοτικό Πλαίσιο. Γιατί είμαστε υποχρεωμένοι να ασχοληθούμε και με αυτό, όπως και με τα προηγούμενα. Να μην μείνω και στα άλλα να σας πω πού ακριβώς βρισκόμαστε στην διαδικασία της διεκδίκησης της φορολογικής αποκέντρωσης ή τι προγραμματίζουμε να κάνουμε στο ζήτημα των συμπράξεων δημόσιου και ιδιωτικού τομέα και ούτω καθεξής. Για το Γ΄ και το Δ΄ θα μιλήσουν οι εισηγητές στην συνέχεια. 


Αυτή λοιπόν συνάδελφοι, είναι η ολοκληρωμένη και πολιτική νομίζω, με την ευρεία έννοια του όρου, απάντηση γιατί παίρνουμε σήμερα μία πρωτοβουλία για το Δ΄ και δεν την παίρνουμε αύριο. 


Έρχομαι συνάδελφοι στο δεύτερο, ως φυσική συνέχεια του πρώτου, που είναι ο δεύτερος ενισχυτικός λόγος. Αν πήγαιναν καλά τα πράγματα στην σχέση μας με την πραγματικότητα του Γ΄ Κοινοτικού Πλαισίου Στήριξης της Τοπικής Αυτοδιοίκησης, δεν θα χρειαζόταν να κάνουμε σήμερα μία ημερίδα. Μπορούσαμε να σας φωνάξουμε, να σας ενημερώσουμε για τα οικονομικά, δεν ξέρω τι άλλο και να πάμε όλοι να κάνουμε καλό Πάσχα στα  σπίτια μας, στους τόπους μας, στις πατρίδες μας. 

Δυστυχώς όμως συνάδελφοι, όπως θα δείτε στην συνέχεια, δεν θέλω να υποκαταστήσω τις εισηγήσεις, στο Γ΄ Κοινοτικό Πλαίσιο Στήριξης υπάρχουν απίστευτα προβλήματα τα οποία τελικά έχουν ένα αποτέλεσμα. Έχουν συρρικνώσει την πραγματική συμμετοχή της Αυτοδιοίκησης για λόγους που έχουν να κάνουν και με δικές μας ευθύνες και με αντικειμενικές δυσκολίες, αλλά αυτό που θέλω να κρατήσετε είναι ότι πάμε με την ίδια τακτική, με τον ίδιο βαθμό προετοιμασίας, με τα ίδια μυαλά ας μου επιτραπεί να πω και στο Δ΄ Κοινοτικό Πλαίσιο Στήριξης ως Τοπική Αυτοδιοίκηση, τότε πραγματικά θα έχουμε σημειώσει μία στρατηγική ήττα ως θεσμός. Πρέπει να αλλάξουμε ρότα, πρέπει να αλλάξουμε μυαλά συνάδελφοι. 

Πριν αποτυπώσουμε έναν διεκδικητικό λόγο για δέκα πράγματα που αφορούν την καλύτερη συμμετοχή μας, την πιο διευρυμένη και δεν ξέρω τι άλλο, θα πρέπει πρώτα από όλα εμείς να αλλάξουμε μυαλά και νοοτροπία συνάδελφοι. Στο Γ΄ Κοινοτικό Πλαίσιο Στήριξης ξανά λέω, η συμμετοχή μας ήταν από την αρχή διακριτή μεν, όχι ικανοποιητική για όσους από εμάς βλέπουμε τα πράγματα λίγο φιλόδοξα και ως αποτέλεσμα, ως πράξη, έχει συρρικνωθεί. Είναι ακόμα μικρότερη δηλαδή και αυτό είναι κάτι που μας έχει προβληματίσει και είναι ο δεύτερος λόγος. Αυτή είναι η απάντηση στο δεύτερο ερώτημα. Ακριβώς τώρα είναι η ώρα να αξιοποιήσουμε την εμπειρία από το Γ΄ Κοινοτικό Πλαίσιο Στήριξης για να πάρουμε όλα εκείνα τα μέτρα και τις αποφάσεις που θα μας οδηγήσουν σε μία εντελώς άλλη κατάσταση ετοιμότητας του θεσμού στο ξεκίνημα του Δ΄ Κοινοτικού Πλαισίου Στήριξης. 

Προβλήματα που έχουν εντοπιστεί συνάδελφοι, τα τρέχω πολύ γρήγορα, με τίτλους και αυτά για να μην σας κουράζω. Τα προβλήματα που εντοπίσαμε σε σχέση με το Γ΄ Κοινοτικό Πλαίσιο Στήριξης, είναι πολύ χαμηλός βαθμός ενημέρωσης, πλην εξαιρέσεων που επιβεβαιώνουν απλώς τον κανόνα. Υπάρχει χαμηλός βαθμός ενημέρωσης για το τι τεκταίνεται περί το Γ΄ ΚΠΣ. Υπάρχει χαμηλός βαθμός οργάνωσης ιδιαίτερα στους μικρούς και μεσαίας κλίμακας Καποδιστριακούς Δήμους. Είναι γνωστά τα προβλήματα που έχει το στρυφνό και συγκεντρωτικό πλαίσιο διαχείρισης. Υπάρχει ένα πρόβλημα όχι καθαρών κανόνων. Ποιοι από εμάς είμαστε έτοιμοι να απαντήσουμε, όχι εμείς, ποιες Διαχειριστικές Αρχές, επί τομεακών ή περιφερειακών ή επιχειρησιακών προγραμμάτων μπορούν να μας απαντήσουν με ποια κριτήρια προκηρύσσουν μέτρα με άμεση αξιολόγηση και με ποια κριτήρια με συγκριτική αξιολόγηση. Δεν υπάρχουν καθαροί κανόνες, νομίζω ότι αυτό είναι ξεκάθαρο και νομίζω το έχουν διαπιστώσει όσοι συνηθίζουν να βλέπουν τα πράγματα μονόπατα ή μονόχρωμα, ανάλογα με το ποια πλευρά του λόφου είναι, σήμερα που έχουμε συμπληρώσει δεκατρείς και πάμε στον δέκατο τέταρτο μήνα μίας νέας κυβέρνηση ή διακυβέρνησης όπως αυτοαποκαλούνται οι κυβερνήσεις τα τελευταία χρόνια, η κυβέρνηση λέω εγώ. Όσοι λοιπόν πάσχουν από μονοχρωμία ή έχουν προβλήματα και τα βλέπουν αλλιώς όταν είναι από εδώ από τον λόφο και αλλιώς όταν είναι από εκεί, σήμερα πλέον πιστεύω ότι έχουμε όλοι κοινή εμπειρία. Ότι οι κανόνες από τις Διαχειριστικές Αρχές και τις πολιτικές ηγεσίες, δεν είναι πάντα καθαροί. Αυτό ισχύει και για την προηγούμενη πολιτική περίοδο και για την σημερινή. Να εξηγούμαστε. 

Αυτό βέβαια, προσθέτει διαρκώς εμπόδια και έτσι το κλασικό ερώτημα στο τρίτο συνάδελφοι, που εγώ ως Πρόεδρος έχω δεχτεί σε όλη την Ελλάδα, όπου και αν έχω γυρίσω, βγαίνει ο έρμος ο Δήμαρχος ενός μικρομεσαίου Δήμου με ελάχιστες δυνατότητες και λέει: Πρόεδρε, περιμένω ένα μέτρο να βγει και όταν πάω με ρωτούν αν έχω μελέτη. Εγώ από πού να την κάνω την μελέτη, που την ΣΑΤΑ την βάζω για να πληρώσω την μισθοδοσία; 

Αυτή είναι η πραγματικότητα σε ένα μεγάλο μέρος ΟΤΑ και εμείς θέλουμε να τους βάλουμε και στον τοίχο και να τους στήσουμε για να απολογηθούν για τα προβλήματα, τα οποία αυτοί δημιουργούν. 

Εγώ δεν απαλλάσσω την Αυτοδιοίκηση από δικές μας ευθύνες και έχω μιλήσει νομίζω αρκετά για αυτό. Όμως νομίζω ότι από αυτήν την ιστορία πρέπει να ξεφύγουμε. Αν σε αυτά συνάδελφοι, προσθέσουμε και το άγχος της καθημερινότητας που έχουμε όλοι μας, το στενό αντικειμενικά ορίζοντας της τετραετίας με κριτήριο την ανάγκη για μακρόπνοο σχεδιασμό σε κάθε μία τοπική κοινωνία, την ορφάνια του Καποδίστρια που από ένα σημείο και πέρα βρέθηκε πραγματικά μόνος του να περπατάει με τεράστια ευθύνη της Πολιτείας για αυτό, την εκτεταμένη – μην με παρεξηγήσετε – αλλαγή που είχαμε κατά τα δύο τρία στους αιρετούς, είναι και αυτή από μόνη της ένα αντικειμενικό πρόβλημα, άνευ σχολίων, το οποίο βέβαια προσθέτει προβλήματα στην διακοπή της συνέχειας που υπάρχει στον κάθε ΟΤΑ ή στο τι κληρονόμησε ο κάθε Δήμαρχος από τον προηγούμενο και τα λοιπά. Έχουμε μία πλήρη εικόνα των αιτίων και των αιτιών που μας οδηγούν σε πολύ κακές αποδόσεις και επιδόσεις. 

Αυτές είναι οι αιτίες πολύ απλά συνάδελφοι και χωρίς προσπάθεια για θεωρητικολογίες. Ξανά διαβάζω στα γρήγορα: Χαμηλός βαθμός ενημέρωσης, χαμηλός βαθμός οργάνωσης, στρυφνό και συγκεντρωτικό πλαίσιο διαχείρισης, όχι καθαροί κανόνες από τις Διαχειριστικές Αρχές των επιχειρησιακών προγραμμάτων, τομεακών, περιφερειακών και από τους πολιτικούς προϊσταμένους, το άγχος της καθημερινότητας των αιρετών, ο στενός αντικειμενικά ορίζοντας της τετραετίας, τα προβλήματα του Καποδίστρια, της μεταρρύθμισης που φαίνεται να έμεινε στην μέση και η εκτεταμένη αλλαγή στο επίπεδο των αιρετών που πήρε μαζικό χαρακτήρα το 2002, αφού το 63% των αιρετών των Δημοτικών Αρχών άλλαξε σε όλη την χώρα. Είναι επαρκείς νομίζω οι εξηγήσεις που μας αιτιολογούν για ποιον ακριβώς λόγο έχουμε χαμηλές επιδόσεις. Αν σε αυτά προσθέσω και το ότι πλην εξαιρέσεων, δεν έχουμε σοβαρούς μηχανισμούς στήριξης κάνει με μορφή συλλογικών μορφών, συλλογικών Οργάνων και όχι ο κάθε ένα κατά μόνος, κάτι τέτοιο μπορούν να το κάνουν μόνο πολύ μεγάλοι Δήμοι, τότε νομίζω πως έχουμε μία υπερπλήρη αιτιολόγηση της σημερινής εικόνας, που όπως είπα δεν είναι ευχάριστη. 

Αυτά όμως συνάδελφοι, που έχω πει σε μία προσπάθεια να απαντήσω στα δύο ερωτήματα, σημαίνουν κάτι. Ότι είμαστε, ένα μεγάλο μέρος της Αυτοδιοίκησης για να ακριβολογώ, είναι πολύ μακριά ακόμα από αυτό που διεκδικούμε εδώ και περίπου δεκαπέντε χρόνια ως Αυτοδιοίκηση. Σας θυμίζω λοιπόν ότι η Αυτοδιοίκηση ή κάνω γνωστό σε κάποιους οι οποίοι μπορεί να είναι εντελώς νέοι στον θεσμό, αν και δεν βλέπω κάτι τέτοιο στην αίθουσα, ότι εδώ και δεκαπέντε χρόνια η κυρίαρχη διεκδίκηση της Αυτοδιοίκησης μπορεί να συμπυκνωθεί στο απόλυτο δικαίωμά μας, στον πρωτοποριακό μας ρόλο για την τοπική ανάπτυξη. Για ποια τοπική ανάπτυξη να μιλήσουμε όταν στο κατεξοχήν αναπτυξιακό πρόγραμμα και εργαλείο που είναι τα Κοινοτικά Πλαίσια Στήριξης, με δεδομένα τα προβλήματα που κουβαλούν αυτά τα προγράμματα, έχουμε τόσο χαμηλές επιδόσεις; 

Για αυτό και σας έλεγα ότι αν συνεχίσουμε την ίδια ρότα και στο Δ΄ Κοινοτικό Πλαίσιο Στήριξης, θα υποστεί ο θεσμός στρατηγική ήττα και τα περί αποκέντρωσης και Αυτοδιοίκησης στην πατρίδα μας και σύγχρονου κράτους που έχει ως θεμελιώδη υλικά την αποκέντρωση και την Αυτοδιοίκηση, θα μείνουν κουβέντες και λόγια κενά περιεχομένου. 

Αυτή λοιπόν συνάδελφοι, είναι μία ολοκληρωμένη απάντηση στα δύο ερωτήματα και θέλω να πιστεύω ότι καλύπτεται πληρέστατα και το ένα ερώτημα και το άλλο. Ήταν επιβεβλημένο συνάδελφοι, να πάρουμε αυτήν την πρωτοβουλία για το Δ΄ Κοινοτικό Πλαίσιο Στήριξης και νομίζω πως έχει γίνει σαφές. 

Κλείνω λέγοντας ότι από την πλευρά της ΚΕΔΚΕ, ακριβώς επειδή κατανοήσαμε αυτά τα προβλήματα εδώ και πολύ καιρό, έχουμε κάνει κάποιες επιλογές. Δεν θα κάνω απολογισμό έργου, θα εντοπίσω όμως την προσοχή σας σε μερικά κομβικά σημεία που έχουν σχέση τόσο με το Γ΄ όσο και με το  Δ΄ και θα τα ακούσετε πολύ πιο αναλυτικά και πολύ πιο ολοκληρωμένα μετά τις εισηγήσεις μας. 

Πρώτον λοιπόν συνάδελφοι. Όσο και αν φαίνεται οξύμωρο και είναι οξύμωρο γιατί η ΚΕΔΚΕ είναι ταγμένη να παλεύει για αποκέντρωση, αποφασίσαμε να εγκαθιδρύσουμε κεντρικό μηχανισμό παρακολούθησης του Γ΄, γιατί διαφορετικά δεν γίνεται.  Μέσα στη ΚΕΔΚΕ φυσικά, όχι κάπου αλλού. 

Πήραμε μια απόφαση λοιπόν να οργανώσουμε κεντρικά τη μέριμνα και τη συστηματική παρακολούθηση των προβλημάτων που υπάρχουν σε διοίκηση και διαχείριση των διαφόρων προγραμμάτων κεντρικά και να μην αφήσουμε τα πράγματα στη τύχη τους. Μην σας φαίνεται σαν κάτι αυτονόητο, γιατί ήταν έξω από τη λογική και τις προτεραιότητες της ΚΕΔΚΕ πριν πάρα πολλά χρόνια κάτι τέτοιο. 

Έτσι λοιπόν παρακολουθούμε συστηματικά τις επιδόσεις και τα προβλήματα της Τοπικής Αυτοδιοίκησης στο Γ΄ Κοινοτικό Πλαίσιο Στήριξης και θα ακούσετε αναλυτικότατη εισήγηση από τον Γιώργο Βασαρδάνη της ΠΕΤΑ και αυτό γίνεται με προγραμματική σύμβαση που έχουμε κάνει με την ΠΕΤΑ και παρακολουθούμε σας ξαναλέω καθημερινά τι κάνει κάθε Δήμος και προσπαθούμε μάλιστα να μπούμε και να διεισδύσουμε και στα προβλήματα που οδηγούν σε χαμηλότερες επιδόσεις και αποδόσεις την Αυτοδιοίκηση συνολικά. Προσπαθούμε να ανιχνεύσουμε τις οριζόντιες αιτίες.

Δεύτερον, έχουμε εγκαταστήσει στην ΚΕΔΚΕ μια ομάδα διοίκησης έργου με συντονιστή τον Γενικό Γραμματέα της ΚΕΔΚΕ κύριο Χρήστο Παλαιολόγο, η οποία ασχολείται συστηματικά τόσο με τα προβλήματα του Γ΄ Κοινοτικού Πλαισίου Στήριξης, όσο και με τη προετοιμασία μας για το Δ΄ Κοινοτικό Πλαίσιο Στήριξης. 

Τρίτον, αποφασίσαμε να ασχοληθούμε κεντρικά με το πλέον προβληματικό πρόγραμμα που είναι η Κοινωνία της Πληροφορίας. Ξέρετε πολύ καλά τι θλιβερές επιδόσεις έχει η Ελλάδα, δεν αποτελεί εξαίρεση η Αυτοδιοίκηση σε αυτό τον τομέα και επειδή διαπιστώσαμε, συνάδελφοι, ότι ακόμα και Δήμοι επιπέδου και μεγέθους πρωτευουσών Νομών που κατά τεκμήριο λέει κανείς πως έχουν μια καλή οργάνωση και επαφή με αυτά τα προγράμματα, είχαν αδυναμίες να συμπληρώσουν τεχνικά δελτία ακόμη σε αυτό το πρόγραμμα. Διεκδικήσαμε και πιστεύω πως έχουμε εξασφαλίσει ήδη ένα κεντρικό πιλοτικό πρόγραμμα στη τελευταία προκήρυξη με 14 Δήμους πιλότους, στην ηλεκτρονική διακυβέρνηση είναι αυτή η πρότασή μας. 

Έχουμε κάνει και άλλες προτάσεις κεντρικά βέβαια, την έχουμε κάνει με το Εθνικό Μετσόβειο Πολυτεχνείο και φιλοδοξία μας είναι, το συζητήσαμε ολοκληρωμένα χθες με τον Υπουργό κύριο Φόλια. Θεωρώ ότι μετά τη συνάντησή μας εξασφαλίσαμε την έγκριση αυτής της πρότασής μας χθες και εφόσον πάνε όλα καλά θα προσπαθήσουμε να διευρύνουμε γρήγορα αυτή την εμπειρία και αυτό το πρόγραμμα σε όλους ανεξαίρετα τους Δήμους, γιατί διαφορετικά δεν γίνεται συνάδελφοι. Έχουμε ασχοληθεί συστηματικά με την Κοινωνία της Πληροφορίας και είμαστε στο σημείο μηδέν, όλη η Ελλάδα, όχι οι Δήμοι μοναχά. Βεβαίως δεν μπορούμε να μείνουμε αδιάφοροι σε μια τέτοια εξέλιξη.

Σε ότι αφορά το Δ΄ Κοινοτικό Πλαίσιο Στήριξης οι άξονες και οι προτεραιότητές μας θα ακουστούν από τον κύριο Πάνο Μαϊστρο στη συνέχεια, δεν θα υποκαταστήσω εγώ την εισήγησή του. Είναι μια πολύ ολοκληρωμένη και επιστημονική δουλειά, όπως και αυτή του Γιώργου Βασαρδάνη, όπως και αυτή του Χρήστου Παλαιολόγου. 

Όμως ως προτεραιότητες θέλω να επισημάνω, συνάδελφοι, πρώτον ότι θα πρέπει να αξιοποιηθεί τα μέγιστα η εμπειρία του Γ΄ Κοινοτικού Πλαισίου Στήριξης, έχουμε μιλήσει αρκετά νομίζω ήδη με έναν τρόπο άμεσο και κατανοητό θέλω να πιστεύω νωρίτερα. Έχουμε βάλει ως στόχο στη συνέχεια την αποτελεσματική συμμετοχή μας στη κεντρική διαπραγμάτευση, για αυτό και ετοιμαζόμαστε, γιατί πρέπει να πω ότι στη διαπραγμάτευση για το Γ΄ Κοινοτικό Πλαίσιο Στήριξης δεν αγνοήθηκε η Αυτοδιοίκηση, μας κάλεσαν σε κάποιες Επιτροπές. Το ζήτημα είναι με τι προετοιμασία πήγαμε εμείς και τι είχαμε να καταθέσουμε εκεί πέρα. 

Έχουμε βάλει λοιπόν στόχο να συμμετέχουμε πολύ συγκεκριμένα και κυρίως αποτελεσματικά στην κεντρική διαπραγμάτευση που αφορά τη χώρα μας στο Δ΄ Κοινοτικό Πλαίσιο Στήριξης. Ο τρίτος στόχος που έχουμε θέσει είναι η υποβοήθηση του Α΄ βαθμού, των Τοπικών Ενώσεων εν προκειμένω, στη διαδικασία κατάρτισης των 13 περιφερειακών επιχειρησιακών προγραμμάτων και έχει πάρα πολλά καινούργια, συνάδελφοι, το Δ΄ Κοινοτικό Πλαίσιο Στήριξης. Περιορίζομαι να σας πω μόνο μια παράμετρο που θα την ακούσετε ολοκληρωμένα στη συνέχεια από τους εισηγητές μας.

Πρέπει λοιπόν να ξέρετε ότι στο Δ΄ Κοινοτικό Πλαίσιο Στήριξης ακούσατε τον κύριο Φόλια νωρίτερα που είπε ότι η νέα ευρωπαϊκή συνθήκη, το Ευρωσύνταγμα όπως το λέμε στην Ελλάδα, αναγνωρίζει διευρυμένο ρόλο στις τοπικές Αρχές. Στο Δ΄ Κοινοτικό Πλαίσιο Στήριξης, συνάδελφοι, μπαίνει ως διακριτός στόχος οι μεγάλες πόλεις, αλλά και κυρίως οι πόλεις μεσαίου μεγέθους, οι δικές μας δηλαδή θα έλεγα πρωτεύουσες Νομών και κάποιες άλλες πόλεις, συν τους Δήμους των δύο μεγάλων πολεοδομικών συγκροτημάτων, να έχουν διακριτό ρόλο και να λειτουργήσουν με μια σχετική αυτοτέλεια, να έχουν κατά κάποιο τρόπο ακόμη και μια μικρή διαχειριστική Αρχή στο εσωτερικό τους. 

Αντιλαμβάνεστε λοιπόν πως είναι εντελώς καινούργιες καταστάσεις και αυτά τα πράγματα δεν μπορεί να μένουν εν κρυπτώ, πρέπει να είναι ενήμεροι οι εκπρόσωποί μας στα 13 Περιφερειακά Συμβούλια και στα 13 Περιφερειακά Συνέδρια που θα γίνουν για τα 13 ΠΕΠ και αυτός είναι ένας πολύ συγκεκριμένος και διακριτός στόχος, ο οποίος σήμερα θα έλεγα κυριολεκτικά ξεκινάει ως υλοποίηση. 

Ο άλλος στόχος είναι αυτός στον οποίο έχω ήδη αναφερθεί. Διερευνούμε συστηματικά, συνάδελφοι και με αγωνία πρέπει να σας πω τα εναλλακτικά σενάρια, τους εναλλακτικούς δρόμους με τους οποίους μπορούμε να προσεγγίσουμε αυτό που λέμε μηχανισμοί στήριξης. Δεν μπορούμε να πάμε χωρίς σοβαρούς μηχανισμούς στήριξης στο Δ΄ Κοινοτικό Πλαίσιο Στήριξης, αυτό να είναι καθαρό. Μην πέσετε θύματα της αυταπάτης να κάνει ο καθένας τον δικό του μηχανισμό στήριξης, έχει αποδείξει η εμπειρία ότι αυτό το πράγμα αποτελεί όνειρο θερινής νυκτός. 

Σοβαρός μηχανισμός στήριξης αν θέλουμε, βέβαια με τι στόχο; Με στόχο να είναι πρωταγωνιστικός ο ρόλος μας στο Δ΄ Κοινοτικό Πλαίσιο Στήριξης. Αν θέλουμε μια από τα ίδια καλά είμαστε και όπως είμαστε. Ο επόμενος λοιπόν στόχος είναι η συστηματική διερεύνηση των εναλλακτικών σεναρίων και δρόμων που οδηγούν σε στήσιμο σοβαρών μηχανισμών στήριξης.

Τέλος προσέξτε, συνάδελφοι, με αυτό κλείνω: ο τελευταίος στόχος μας για το Δ΄ Κοινοτικό Πλαίσιο Στήριξης είναι ο απολύτως διακριτός ρόλος της Αυτοδιοίκησης μέσω της ΚΕΔΚΕ ως διακριτού κοινωνικού εταίρου στη διαπραγμάτευση της χώρας με την Ευρωπαϊκή Ένωση. Έχουμε προγραμματίσει, συνάδελφοι, ταξίδι στις Βρυξέλλες το Προεδρείο της ΚΕΔΚΕ, όταν συναντηθούμε με τους συναρμόδιους Επιτρόπους και κυρίως με την αρμόδια Επίτροπο για το ΕΤΠΑ, θα δούμε φυσικά και τον Έλληνα Επίτροπο σε αυτό το ταξίδι και όποιους άλλους πρέπει να δούμε, τόσο γιατί πρέπει να αναλάβουμε τις ευθύνες μας ως διακριτός κοινωνικός εταίρος, είναι μια διαδικασία που την ευνοεί ιδιαίτερα η Ευρωπαϊκή Ένωση, όσο και γιατί θέλουμε να συμβάλλουμε συγκεκριμένα και συστηματικά στην εθνική προσπάθεια. 

Κάναμε και χθες σαφές στη πολιτική ηγεσία του Υπουργείου, συνάδελφοι, ότι τα προβλήματα του βασικού μετόχου δεν είναι προβλήματα μόνο που αφορούν το κεντρικό πολιτικό σκηνικό, αφορούν και εμάς. Οι απειλές περικοπών χρηματοδότησης έργων και αναστολής και τα λοιπά είναι ένα εφιαλτικό σενάριο για καθένα Δήμο της χώρας, δεν είναι μια ιστορία που δεν αφορά εμάς και αφορά τη κεντρική πολιτική αντιπαράθεση και η Αυτοδιοίκηση οφείλει και πρέπει να έχει λόγους σε αυτά τα ζητήματα. 

Θα πει κανείς: καλά, Πρόεδρε, για τον βασικό μέτοχο θα πάτε; Αν χρειαστεί μπορεί να μιλήσουμε και για αυτό. Δεν πάμε για αυτό βέβαια, εμείς όμως θέλουμε να πάμε συνάδελφοι. Νωρίτερα ο κύριος Γιάννης Δεκαβάλλας κυνήγαγε τον Υφυπουργό από πίσω για να του δώσει τη μελέτη που έχουν κάνει οι νησιώτικες περιοχές που αντιμετωπίζουν το ανοιχτό ενδεχόμενο πια ότι το Νότιο Αιγαίο ως γνωστόν βγαίνει από τον στόχο 1 και έχουν πάρει μια πρωτοβουλία που οδηγεί σε ένα άλλο αποτέλεσμα. Θα τα πει ο ίδιος, μην τον υποκαταστήσω. 

Υπάρχουν δύο Περιφέρειες που βγαίνουν εντελώς από τον στόχο 1 συνάδελφοι. Προσέξτε, αν η διαπραγμάτευση δεν κλείσει 30/6 και κλείσει η διαπραγμάτευση σε όλη την Ευρώπη για το Δ΄ Κοινοτικό Πλαίσιο Στήριξης 1/1, γιατί προσέξτε, αν δεν κλείσει 30/6 πάμε στην αγγλική προεδρία και οι Άγγλοι έχουν κάνει σαφές ότι δεν θα αφήσουν να κλείσει ή θα την κλείσουν και όχι με 1,24% που είπε νωρίτερα ο Υφυπουργός, με 1%. Το 1% ξέρετε τι σημαίνει; Ότι το μάξιμουμ που είναι 22.000.000.000 € γίνεται αυτομάτως 18.000.000.000 €. 

Αν όμως κλείσει η διαπραγμάτευση από την 1/1/2006 και μετά, που από ότι λένε όλοι – αυτό μας είπε και ο Υπουργός χθες, αυτό έχει ειπωθεί και επίσημα δηλαδή – αν δεν κλείσει με τη προεδρία του Λουξεμβούργου τώρα θα κλείσει από την 1η του έτους και μετά και τι θα συμβεί τότε; Χρησιμοποιεί η Ευρωπαϊκή Επιτροπή τα στατιστικά στοιχεία όχι του 2000, του 2001 και του 2002, αλλά της τριετίας 2001-2002-2003 και αυτό σημαίνει ότι βγαίνουν εννέα Περιφέρειες της χώρας από τον στόχο 1 συνάδελφοι. 

Αντιλαμβάνεστε λοιπόν ότι αυτά τα ζητήματα είναι ζητήματα για τα οποία πρέπει να αναλάβουμε τις ευθύνες μας ως διακριτός κοινωνικός εταίρος και με πνεύμα βέβαια, το είπαμε και χθες στον  Υπουργό, ότι εμείς θέλουμε να σταθούμε δίπλα στην εθνική προσπάθεια για το καλύτερο αποτέλεσμα για τη χώρα. Θέλουμε να δώσουμε τη μάχη, συνάδελφοι και για τη Στερεά Ελλάδα και για την Αττική και για το Νότιο Αιγαίο και για το Βόρειο Αιγαίο και για τη Δυτική Μακεδονία και για όλες τις περιοχές που είτε βγαίνουν από τον στόχο 1, είτε κατατάσσονται ήδη στη κατηγορία ενδιάμεσης στατιστικής σύγκλισης και ακόμα περισσότερο να δώσουμε τη μάχη κόντρα στο εφιαλτικό σενάριο που θα μας πάει ακόμα παραπίσω τη διαπραγμάτευση και θα είναι όλη η χώρα κατ’ ουσίαν εκτός στόχου 1. 

Έχουμε επιχειρήματα, δεν θα σας απασχολήσω τώρα για το τι θα πούμε, θέλω όμως ένα μήνυμα να δώσω και σε όλους εσάς από τη πλευρά της ΚΕΔΚΕ, όπως το δώσαμε και στη κυβέρνηση, ότι είναι η σοβαρότερη πιστεύω απόφαση που έχουμε πάρει σε σχέση με το Δ΄ Κοινοτικό Πλαίσιο Στήριξης. Κοντά σε όλες τις υπόλοιπες να συγκροτήσουμε ομάδες διοίκησης έργου, να αξιοποιήσουμε την εμπειρία μας, αυτά που έλεγα νωρίτερα, να υποβοηθήσουμε αποτελεσματικά και στις 13 Περιφέρειες την Αυτοδιοίκηση να είναι έτοιμη, ενημερωμένη δηλαδή για να σταθεί όπως πρέπει στη κατάρτιση των 13 επιχειρησιακών προγραμμάτων σε κάθε μια Περιφέρεια της χώρας και ούτω καθ’ εξής. 

Είναι όμως η πιο σημαντική απόφαση αυτή που έχουμε πάρει, συνάδελφοι, να κάνουμε διακριτό και εμφανή τον ρόλο μας ως κοινωνικός εταίρος όπως είπα και στην Ευρωπαϊκή Ένωση, υποβοηθώντας εκεί που πρέπει την εθνική προσπάθεια και θέλω να κλείσω με κάτι που είναι απόλυτα συναφές, ότι η ιστορία των σχέσεων της χώρας με την Ευρωπαϊκή Ένωση, συνάδελφοι, μας αφορά άμεσα και δεν αφορά μονοσήμαντα όπως είπα την εκάστοτε κυβέρνηση και το κεντρικό πολιτικό σκηνικό. 

Με έκπληξη λοιπόν θέλω να σας πω – και με αυτό θα κλείσω – ότι πιο επίσημα δεν γίνεται, είναι της Κομισιόν το χαρτί από το Συμβούλιο της Ευρωπαϊκής Ένωσης. Αποστολέας είναι η Διευθύντρια του Συμβουλίου της Ευρωπαϊκής Ένωσης και το στέλνει στον Γενικό Γραμματέα της Κομισιόν, της Ευρωπαϊκής Επιτροπής. Πιο επίσημη αλληλογραφία δεν γίνεται. Αποδέκτης είναι ο κύριος Σολάνο και λέει: «Ανακοίνωση της Επιτροπής προς το Συμβούλιο για τα μέτρα που έλαβε η Ελλάδα προκειμένου να συμμορφωθεί με την απόφαση του Συμβουλίου της 17ης Φεβρουαρίου του 2005, εν δυνάμει του άρθρου τάδε, για τη μείωση του ελλείμματος.» Είναι αυτή η ιστορία με το έλλειμμα μετά την απογραφή και όλα αυτά.

Εκεί λοιπόν με έκπληξη διαβάσαμε προχθές που έπεσε στα χέρια μας κάτι που ειλικρινά δεν το γνωρίζαμε. Ενημερώνοντας λοιπόν τον κύριο Σολάνο το Συμβούλιο Υπουργών ακούστε τι λέει: «Η ελληνική κυβέρνηση στις 29 Μαρτίου ανακοίνωσε επίσης δημοσίως τη δέσμευσή της να συμπεριλάβει στο σχέδιο προϋπολογισμού για το 2006 τα μέτρα που θα είναι ενδεχομένως αναγκαία προκειμένου να μειωθεί το έλλειμμα σε ποσοστό χαμηλότερο από το όριο του 3% του επόμενου έτους. Τα μέτρα αυτά θα τελούν υπό την αίρεση της οικονομικής ανάπτυξης και οι περικοπές θα αφορούν πρωτογενείς δαπάνες, ιδίως στους τομείς των στρατιωτικών δαπανών, των κρατικών συνεισφορών σε ταμεία κοινωνικής ασφάλισης της Τοπικής Αυτοδιοίκησης και των δημοσίων επενδύσεων.» 

Συνάδελφοι αποφάσεις για εμάς χωρίς εμάς όχι. Αυτό λοιπόν είναι το πνεύμα και του τελευταίου στόχου για τον οποίο σας μίλησα και τον οποίο φυσικά τον είχαμε θέσει προ πολλού στην ΚΕΔΚΕ μετά από μια συνεδρίαση που αφιερώσαμε εξ ολοκλήρου στο Δ΄ Κοινοτικό Πλαίσιο Στήριξης και εκεί πήραμε την απόφαση να κάνουμε διακριτό τον ρόλο μας ως κοινωνικός εταίρος για να υποβοηθήσουμε την εθνική προσπάθεια. 

Θέλουμε όμως να κάνουμε σαφές προς κάθε κατεύθυνση και προς τη κυβέρνηση εν προκειμένου ότι αποφάσεις για εμάς χωρίς εμάς δεν δεχόμαστε να παίρνονται. Διεκδικούμε έναν άλλο ρόλο της Αυτοδιοίκησης στη τοπική ανάπτυξη, για αυτό διεκδικούμε έναν άλλο ρόλο κεντρικά για λογαριασμό της Αυτοδιοίκησης ως ΚΕΔΚΕ και αυτή η διεκδίκησή μας, συνάδελφοι, φτάνει μέχρι και τα ευρωπαϊκά φόρουμ για τη συγκεκριμένη διαδικασία διαπραγμάτευσης της χώρας για το Δ΄ Κοινοτικό Πλαίσιο Στήριξης.

